GRØNNE VALG: Forslagsstiller og samferdselspolitisk talsmann i Venstre, Abid Raja, mener det vil bli enklere å ta grønne valg med ett felles elektronisk billettsystem for kollektivtrafikken. Foto:Krister Sørbø,VG

Det blir ett felles billettsystem for kollektivtransport

Tirsdag vil Stortinget vedta at det skal bli ett felles elektronisk billettsystem for kollektivtrafikk i hele landet.

Camilla Bergland

Oppdatert 16. juni 2014

Artikkelen er over seks år gammel

Et enstemmig Storting vil tirsdag stemme for Venstres forslag om at det skal bli ett system for billetter for kollektivtransport. Det betyr at du skal kunne bruke buss- og togkort i samtlige fylker.

For å få til dette, må alle aktørene, det vil si NSB, ekspressbusselskapene og fylkeskommunene bli enige.

Tirsdagens vedtak vil bli at «Stortinget ber regjeringen ta initiativ til å opprette en nasjonal ordning med tilbud om elektronisk billett for sømløse kollektivreiser over hele landet, i samarbeid mellom de ulike aktørene.»

- Dette vil lette borgenes hverdag. Hvis man bor innenfor Oslo og Akershus kommer man seg langt med ruter-kort, men skal man krysse fylkesgrensene oppstår det et virvar av kort og det vanskeliggjør hele kollektivreisen. Nå vil man altså kunne reise med ett kort på både trikker, buss, T-baner, tog og ferjer, man vil også kunne leie sykkel med kortet, sier forslagsstiller og samferdselspolitisk talsmann i Venstre, Abid Raja til VG.

- I Tyskland har hundre byer klart å gjennomføre dette. Det bør derfor være en lett sak for Norge å gjennomføre dette, men det handler om politisk vilje og vilje til å organisere det. Men når et enstemmig Storting vedtar dette i morgen, sender vi et tydelig signal, sier Raja.

VG/NTB

Publisert: 16.06.14 kl. 17:10 Oppdatert: 16.06.14 kl. 18:21

Mer om Vy